Hofstukke onthul waaroor Theuns Jordaan en Afrikaans is Groot stry
JY LEES NOU Hofstukke onthul waaroor Theuns Jordaan en Afrikaans is Groot stry
Die hare waai tussen die gewilde sanger Theuns Jordaan en die bestuur van die musiekkonsert Afrikaans Is Groot (AIG). Hofstukke tussen die twee partye beslaan reeds 343 bladsye.
Die hare waai tussen die gewilde sanger Theuns Jordaan en die bestuur van die musiekkonsert Afrikaans Is Groot (AIG).
Hofstukke tussen die twee partye beslaan reeds 343 bladsye. 'n Regter moet nou teen Dinsdag besluit of die aansoek wat Theuns gebring het inderdaad dringend is en onmiddellik aangehoor moet word.
Dit volg nadat AIG Theuns vroeg in Oktober ingelig het dat hy nie meer aan die konsert deelneem nie, nadat hulle hom herhaaldelik gevra het om sy kontrak vir vanjaar se musiekkonsertreeks te teken.
Kaartjiehouers is reeds ingelig dat Theuns nie meer op AIG te sien sal wees nie.
Theuns het hom na die hof gewend in 'n poging om AIG te dwing om hom steeds deel van die vertoning te maak. Die bestuur van AIG kap egter terug en sê hulle kon nie langer wag om sy handtekening op vanjaar se kontrak te kry nie.
In hofstukke wat in Huisgenoot se besit is, vra Theuns om steeds deel van die konsert te wees wat oor vyf weke sowat 85 000 mense lok en waaraan hy vanjaar vir die vyfde keer sou deelneem.
"As 'n stigterslid het ek die reg om aan AIG deel te neem," sê Theuns in sy verklaring. "Ek is sentraal tot AIG en het die afgelope vier jaar wins gedeel in die vertonings. Ek was nog altyd daartoe verbind om aan AIG 2016 deel te neem."
In verdere hofstukke sê Arnold Coleske wat saam met sy broer, Ewald Coleske, in 2006 die idee vir die muskiekkonsert gekry het, dat Theuns al sedert 11 Maart vanjaar in besit is van die ooreenkoms wat aan hom gestuur is. En dat hy geen stappe geneem het om die terme en voorwaardes van die kontrak te bevraagteken nie.
"Soos die tyd verby gegaan het, het ek al hoe meer bekommerd geraak oor die feit dat Theuns die enigste kunstenaar is wat nie die ooreenkoms geteken het om sy deelname in vanjaar se vertoning te bevestig nie."
Arnold sê dit was veral vir hom kommerwekkend omdat die vertoning soveel beplanning verg en hulle die verbintenis van Theuns af nodig gehad het.
Op 1 Augustus het Arnold vir Theuns 'n WhatsApp gestuur om hom aan die oorspronklike e-pos met die kontrak te herinner. Theuns het toe vir Arnold gesê dat hy sekere dinge met hom wou bespreek, maar Arnold het nooit weer van hom gehoor nie.
Teen 30 Augustus het Theuns nog geen ooreenkoms geteken nie en oproepe vermy, volgens die hofstukke. Hy het ook nie deelgeneem aan kritiese beplanning vir die vertoning nie. Arnold het weer vir hom 'n WhatsApp gestuur: "Kan ons praat oor jou vertonings by AIG." Later weer. "Is jy beskikbaar vir koffie?"
Verdere boodskappe om hom in die hande te kry het gevolg, maar daar was geen teken van Theuns nie en hy het ook geweier om vergaderings by te woon en kwessies te bespreek wat hy geopper het.
Asseblief mense, sorteer dit uit.
In e-posse tussen Theuns en Brendon Hargroves van AIG in September blyk dit of Theuns vrae gehad het oor onder meer winste wat deur die CD's van die vertoning en ander kommersiële aktiwiteite gemaak sal word.
Theuns sê in sy verklaring hy is al hoe meer onder druk geplaas om 'n ooreenkoms te teken met voorwaardes wat glad nie vir hom aanvaarbaar was nie. Hy sê hy weier om gemanipuleer te word in 'n kontrak in 'n bedryf waaruit hy 'n lewe maak.
Op 29 September het hy die kontrak geteken onder twee voorwaardes.
1. Dat hy die volledige verkope van CD's en DVD's van AIG sien en hoe die wins bereken is.
2. Hy wou 'n vergadering hê met Coleske Artists wat nie later as 19 Oktober moes plaasvind nie saam met een van die nuwe direkteure van AIG, Mark Rosin of Antonio Lee.
Dieselfde dag het Brendon geantwoord hulle kan nie langer vir Theuns wag om homself tot vanjaar se AIG te verbind nie, maar sal sy versoeke probeer nakom. Brendon vra of die direkteure kan tyd maak voor 19 Oktober vir 'n vergadering en sê ook Theuns is welkom om by die kantoor na die verkope van CD's en DVD's vir AIG te kom kyk.
Brendon maak dit duidelik dat Theuns dadelik moet laat weet of dit vir hom aanvaarbaar is sodat hulle sonder voorwaardes kan aanbeweeg.
Op 3 Oktober het Brendon Theuns toe laat weet omdat hy nie op Brendon se e-pos van 29 September gereageer het nie, kan hy nie meer langer by AIG optree nie.
Theuns sê egter in sy verklaring hy het nie geweet hy moet op die e-pos reageer nie.
Op 5 Oktober het Mark in antwoord op Brendon se versoek die partye in 'n e-pos ingelig dat nie hy of Antonio so 'n vergadering sal bywoon nie, omdat hulle nie by die operasionele deel van AIG betrokke is nie.
AIG voer aan al het Jordaan die kontrak geteken, maar een van sy voorwaardes (om 'n vergadering met een van die direkteurs te hê) is geweier, is die kontrak nie geldig nie.
Hulle sê ook Theuns se aanname dat hy as stigterslid moet deelneem is deel van 'n stigtersliddokument wat nog nie bekragtig is nie.
AIG voer ook aan dat Theuns se deelname by die produksie nog altyd deur kontrakte gereguleer is, ongeag dat hy sê dit was nie. Al voer hy aan dat hy daartoe "verbind was" om aan AIG deel te neem het sy dade in die maande tot voor die vertoning dit weerspreek.
In hofstukke wat Theuns vandag ingedien het in antwoord op AIG se argumente lê hy klem daarop dat dit die uitvoerende komitee waarvan hy 'n lid is se besluit is wie by AIG optree.
Hy verstaan ook nie Arnold se groot kommer dat hy die enigste kunstenaar was wat nie vanjaar 'n ooreenkoms geteken het om sy deelname aan 2016 se konsertreeks te bevesig nie, want hy het in 2015 ook opgetree sonder dat hy 'n ooreenkoms geteken het.
Arnold se verweer is dat daar wel vir elk van die ander jare getekende kontrakte was.
Theuns maak ook melding daarvan in die tyd dat vanjaar se ooreenkoms vir hom gestuur is, het dit bekend geraak dat Johan Vorster, 'n aandeelhouer in AIG, en Arnold se paaie geskei het en dit het kommer onder die kunstenaars veroorsaak oor die toekoms van AIG. Theuns het toe 'n vergadering daaroor met lede van die uitvoerende komitee belê, wat op 26 Julie plaasgevind het.